Virallinen lehti nro C 310 , 09/10/1998 s. 0142



KIRJALLINEN KYSYMYS E-0869/98 komissiolle esittäjä(t): Hilde Hawlicek (PSE) (26. maaliskuuta 1998) Aihe: Eurooppalainen koulutusalan yhteistyö Kaakkois-Euroopassa Kaakkois-Eurooppa eli Balkanin alue on turvallisuuspoliittisessa mielessä herkkä. Koulutusalan yhteistyöllä voidaan edistää ja parantaa rauhan, vakauden ja demokratian edellytyksiä, mutta se ei voi ratkaista poliittisia ongelmia. Koska EU on tämä alueen rajanaapuri, sillä on erityinen vastuu Kaakkois-Euroopan maista. Tästä vastuusta tietoisena esitän seuraavat kysymykset: 1. Pitääkö komissio eurooppalaista koulutusalan yhteistyötä tärkeänä luottamusta lisäävänä välineenä Kaakkois-Euroopassa? Onko toistaiseksi järjestetty tai aikooko komissio järjestää tätä aihetta koskevia toimia, konferensseja tai muuta vastaavaa? 2. Yhteensovittavatko eri pääosastot toimiaan aikaansaadakseen yhteisen lähestymistavan koulutusalan yhteistyöhön (esim. PO XXII Sokrates- ja Leonardo ohjelmien yhteydessä ja PHARE koulujen rakentamisen ja vastaavien toimien, kuten ECHOn yhteydessä)? Komission jäsenen Hans Van den Broekin vastaus komission puolesta (30. huhtikuuta 1998) 1. Komissio uskoo, että koulutus ja ammatillinen koulutus ovat tärkeitä keinoja edistää keskinäistä yhteistyötä, rauhaa ja vakautta kyseisellä alueella. Tämän vuoksi komissio tukee rahallisesti Phare-ohjelmansa puitteissa korkeakouluopetuksen uudistamista koskevaa Tempus-ohjelmaa sekä ammatillista koulutusta ja harjoittelua koskevan ohjelman välityksellä ammatillista koulutusta. Toisen ohjelman toteuttamisesta vastaa Torinossa sijaitseva Euroopan koulutussäätiö, joka sovittaa toimintansa yhteen komission toiminnan kanssa. Bosniassa ja Albaniassa on toteutettu useita koulujen kunnostushankkeita. Korkeakouluopetusta koskevaan Tempus-ohjelmaan liittyen on vuodesta 1995 alkaen osoitettu varoja Albanialle vuosiksi 1995-1999 (5 miljoonaa ecua on varattu ja jo käytetty, ja 700 000 ecua lisää on suunniteltu käytettäväksi vuonna 1998), Bosnialle vuosiksi 1996-1998 (4 miljoonaa ecua, joista 1,5 miljoonaa ecua on myönnetty ennen Tempus-ohjelmaa) ja entiselle Jugoslavian tasavallalle Makedonialle (FYROM) vuosiksi 1996-1997 (4 miljoonaa ecua). Tempuksen yleistavoite on uudistaa kyseisten maiden korkeakoulujärjestelmän rakenne, mikä merkitsee opinto-ohjelmien tarkistamista ja korkeakouluopetusta tarjoavien laitosten johtamisjärjestelmien uudistamista. Tempus tarkastelee parhaillaan toimintatapojaan saadakseen selville, miten korkeakouluopetusta voidaan käyttää parhaiten välineenä alueella vallitsevien geopoliittisten ja sosioekonomisten vaikeuksien kohtaamiseksi. Ammatillisen koulutuksen ja harjoittelun osalta Pharen määrärahoja on osoitettu Albanialle (700 000 ecun hankkeen on määrä päättyä toukokuussa 1998), Bosnialle (3,5 miljoonan ecun hanke on alkuvaiheessa) ja FYROMille (2,8 miljoonan ecun hanke on myös alkuvaiheessa). Tämä ohjelma koskee ammatillista jatkokoulutusta ja harjoittelua. Ohjelmassa kehitetään strategia järjestelmän ajanmukaistamiseksi niin, että opiskelijat saavat paremmat valmiudet menestyä kansallisilla ja kansainvälisillä työmarkkinoilla. Ohjelma edistää alueellisen lähestymistavan sisällyttämistä järjestelmään ja koululaitosten sekä paikallisyhteisöjen ja liikeyritysten välisten yhteyksien vahvistamista. 2. Alueella toteutettavien koulutusta koskevien ohjelmien suunnittelu ja täytäntöönpano yhteensovitetaan tarkoin komission sisällä.